b"\n_START_ARTICLE_\nGordon Strachan\n_START_SECTION_\nUra pelaajana\n_START_PARAGRAPH_\nMenestyksekk\xc3\xa4\xc3\xa4ll\xc3\xa4 pelaajaurallaan Strachan edusti Dundeeta, Aberdeenia, Manchester Unitedia, Leeds Unitedia ja Coventry Citya. H\xc3\xa4n oli mukana voittamassa Aberdeenille Cup-voittajien Cupia ja UEFA Super Cupia 1983._NEWLINE_Skotlannin maajoukkuetta Strachan edusti 50 kertaa ja teki maaotteluissa viisi maalia. Keskikent\xc3\xa4ll\xc3\xa4 pelannut skotti tunnettiin aggressiivisesta pelityylist\xc3\xa4\xc3\xa4n ja h\xc3\xa4n kuuluu Skotlantilaisen jalkapallon Hall of Fameen.\n_START_SECTION_\nUra valmentajana\n_START_PARAGRAPH_\nValmennusuransa Strachan aloitti marraskuussa 1996 Coventry Cityn pelaajavalmentajana. Strachanin johdolla putoamiskurimuksessa ollut Coventry onnistui s\xc3\xa4ilytt\xc3\xa4m\xc3\xa4\xc3\xa4n paikkansa Englannin Valioliigassa kaudella 1996\xe2\x80\x931997 niukasti. Joukkueen pelastukseksi osoittautuivat Middlesbrough FC:n ja Sunderland AFC:n tappiot p\xc3\xa4\xc3\xa4t\xc3\xb6skierroksella._NEWLINE_Kaudella 2000\xe2\x80\x932001 Strachan ei kuitenkaan onnistunut toistamaan ihmett\xc3\xa4 Coventryssa uudelleen, vaan joukkue putosi p\xc3\xa4\xc3\xa4sarjatasolta 34 vuoden tauon j\xc3\xa4lkeen. Skotti sai jatkaa teht\xc3\xa4viss\xc3\xa4\xc3\xa4n kauden j\xc3\xa4lkeen, mutta sai potkut pian divisioonakauden alettua syyskuussa 2001. H\xc3\xa4n ei kuitenkaan ollut kauan ty\xc3\xb6tt\xc3\xb6m\xc3\xa4n\xc3\xa4, vaan nousi jo lokakuussa Southampton FC:n p\xc3\xa4\xc3\xa4valmentajaksi erotetun Stuart Grayn tilalle. Strachanin johdolla Soton selvisi FA Cupin finaaliin kaudella 2002\xe2\x80\x932003, mutta h\xc3\xa4visi finaalin Arsenalille 1\xe2\x80\x930. Joukkue sai kuitenkin paikan UEFA Cupissa kaudelle 2003\xe2\x80\x932004. Strachan erosi teht\xc3\xa4vist\xc3\xa4\xc3\xa4n Southamptonin valmentajana maaliskuussa 2004, koska halusi olla l\xc3\xa4hemp\xc3\xa4n\xc3\xa4 perhett\xc3\xa4\xc3\xa4n._NEWLINE_Toukokuussa 2005 Strachan palasi Skotlantiin valmentajana, kun h\xc3\xa4nest\xc3\xa4 tuli Celticin uusi p\xc3\xa4\xc3\xa4valmentaja. Strachanin johdolla Celtic voitti kolme per\xc3\xa4tt\xc3\xa4ist\xc3\xa4 Skotlannin Valioliigan mestaruutta vuosina 2006\xe2\x80\x932008, Skotlannin Cupin ja liigacupin sek\xc3\xa4 selvisi Mestarien liigassa 16 parhaan joukkoon kahdesti per\xc3\xa4kk\xc3\xa4in. Kaudella 2008\xe2\x80\x932009 Celtic j\xc3\xa4i niukasti Rangersin taakse Valioliigan mestaruuskamppailussa ja tie Skotlannin cupissakin katkesi ennen aikojaan. Kauden j\xc3\xa4lkeen Strachan ilmoitti j\xc3\xa4tt\xc3\xa4v\xc3\xa4ns\xc3\xa4 seuran. _NEWLINE_Lokakuussa 2009 Strachan siirtyi Englannin mestaruussarjassa pelaavan Middlesbrough'n valmentajaksi. Strachanin tulo ei pirist\xc3\xa4nyt toivotulla tavalla Middlesbrough'n peli\xc3\xa4, vaan seura vajosi Mestaruussarjassa entist\xc3\xa4 kauemmas nousutaistelusta. Loppusijoitus oli 11:s, eli kaikkea muuta kuin Strachanilta oli odotettu. Kausi 2010\xe2\x80\x932011 l\xc3\xa4hti k\xc3\xa4yntiin viel\xc3\xa4 kehnommin. Strachan sai lopulta potkut lokakuun puoliv\xc3\xa4lin tiet\xc3\xa4mill\xc3\xa4 2010 Boron vajottua sarjassa sijalle 20, mik\xc3\xa4 on seuran huonoin sijoitus kahteenkymmeneen vuoteen. _NEWLINE_Strachan palasi tammikuussa 2013 valmennusteht\xc3\xa4viin yli kahden vuoden tauon j\xc3\xa4lkeen, kun h\xc3\xa4nest\xc3\xa4 tuli Skotlannin jalkapallomaajoukkueen p\xc3\xa4\xc3\xa4valmentaja.  Strachanin ensimm\xc3\xa4inen tulikaste Skotlannin p\xc3\xa4\xc3\xa4valmentajana oli yritys pit\xc3\xa4\xc3\xa4 elossa maajoukkueen heikot mahdollisuudet selvit\xc3\xa4 MM-kisoihin 2014, mutta tappiot Walesille ja Serbialle tiesiv\xc3\xa4t kisahaaveiden lopullista murskaantumista. Skotlanti paransi esityksi\xc3\xa4\xc3\xa4n karsintojen lopussa ja voitot Kroatiasta nostivat joukkueen lopulta karsintalohkon nelj\xc3\xa4nneksi._NEWLINE_EM2016-karsinnoissa Skotlanti arvottiin kovaan karsintalohkoon muun muassa Saksan ja Puolan kanssa. Skotlanti voitti Strachanin johdolla nelj\xc3\xa4 karsintaottelua ja sijoittui lohkonsa nelj\xc3\xa4nneksi. Karsinnat p\xc3\xa4\xc3\xa4ttyiv\xc3\xa4t 0-6 murskavoittoon Gibraltaria vastaan. Karsintojen j\xc3\xa4lkeen Strachan teki kaksivuotisen jatkosopimuksen. MM2018-karsinnoissa Skotlanti taisteli Slovakian kanssa lohkon kakkossijasta ja mahdollisuudesta selvit\xc3\xa4 jatkokarsintoihin. Skotlanti h\xc3\xa4visi karsinnoissa vain kaksi ottelua, Slovakialle ja Englannille. Kolme tasapeli\xc3\xa4 oli kuitenkin liikaa ja Skotlanti j\xc3\xa4i lohkonsa kolmanneksi. Karsintojen j\xc3\xa4lkeen Strachan j\xc3\xa4tti teht\xc3\xa4v\xc3\xa4ns\xc3\xa4."